Informácia o priebehu obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., Bratislava.

K priebehu obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., Bratislava podávame nasledovné vyjadrenie:

Fond národného majetku Slovenskej republiky (ďalej aj „fond“ alebo „ vyhlasovateľ“) po predchádzajúcom písomnom súhlase MSPNM SR vydanom v súlade s § 28 ods. 8 zákona č. 92/1991 Zb. v znení neskorších predpisov a  v súlade s rozhodnutím Prezídia FNM SR č. 941/2001 z 12.2.2001 bod C  o naložení s 86,99% majetkovou účasťou fondu na podnikaní spoločnosti Slovenská plavba a prístavy, a.s. so sídlom v Bratislave, vyhlásil dňa 16.3.2001 verejnú obchodnú súťaž na predaj 2 214 218 ks akcií zverejnením v dennej tlači a na internetovej stránke fondu. Záujemcovia o kúpu majetkovej účasti fondu, ktorá bola predmetom tejto obchodnej verejnej súťaže získali „Informačné memorandum pre obchodnú verejnú súťaž na podnikaní spoločnosti Slovenská plavba a prístavy a s. , so sídlom v Bratislave „ s určenými podmienkami pre účasť v obchodnej verejnej súťaži a stanovenými kritériami. Záujemcovia mali možnosť zúčastniť sa prehliadky podniku , klásť menežmentu otázky, k dispozícií mali aktuálne údaje o podniku v dňoch 3.4.2001 a 4.4.2001. Na prehliadke sa zúčastnili piati záujemcovia ( Danube Neptun, s.r.o. Bratislava,  TABACMESA, S.A.Alcala, Madrid,   Renesans, a.s., Dunajská Streda,    Dunajská plavba a.s. Bratislava,   P67 value, s.r.o. Bratislava ). 
       Z celkového počtu štrnástich záujemcov, ktorí si vyzdvihli „Informačné memorandum  pre obchodnú verejnú súťaž na predaj 86,99% majetkovej účasti FNM SR na podnikaní obchodnej spoločnosti Slovenská plavba a prístavy, a.s. , so sídlom Bratislava „ a zaplatili účastnícky poplatok, ktorý bol podmienkou pre účasť v súťaži, v stanovenej lehote , t.j. do 20.4.2001 odovzdali návrhy do verejnej obchodnej súťaže siedmi záujemcovia:

1.	EMTECO spol. s r.o. ,  Bratislava
2.	Dunajservis Slovensko, s.r.o., Bratislava
3.	PENTA INVESTMENTS LIMITED, Cyprus
4.	Charles  Capital, a.s., Praha
5.	Lukoil Arktik Tanker,  Murmansk
6.	DDSG-Cargo GmbH.,  Linz
7.	Konzorcium a.s.,  Bratislava

      Pre účely vyhodnotenia a odporučenia najvhodnejšieho návrhu bola vyhlasovateľom menovaná 7-členná komisia , ktorej činnosť sa riadi rokovacím poriadkom schváleným najvyšším orgánom fondu. Komisia pracovala v zložení  - 5 zástupcov fondu (Ing. Peter Huňor, PhDr. Milan Schmidt, Ing. Vladimír Dvořáček, Ing. Ladislav Šutý, Ing. Jozef Mihalik)  jeden zástupca MSPNM SR (JUDr. Jana Filinová) a jeden zástupca MDPaT  SR (Ing. Helena Kavcová). Na zasadnutie komisie boli prizvaní zástupcovia Prezídia FNM SR, Dozornej rady FNM SR a zástupca sekcie právnej, kontroly a sťažností.  Obálky s predloženými návrhmi sa otvárali za prítomnosti notára. O priebehu otvárania obálok, kontrole dokladov ktoré obsahovali, ako i o splnení podmienok pre účasť navrhovateľov  v súťaži bola spísaná notárska zápisnica.

     Zo siedmich predložených návrhov nesplnili podmienky pre účasť v obchodnej verejnej súťaži spoločnosti : PENTA INVESTMENTS LIMITED, Cyprus;  Lukoil  Arktik Tanker, Murmansk;   DDSG-Cargo GmbH., Linz ;   Konzorcium a.s. ,Bratislava.

Účastníkmi súťaže sa stali spoločnosti:
1.	EMTECO spol s.r.o., Bratislava s návrhom kúpnej ceny 1 100 000 000.-Sk v splátkach v r. 2001 – 2012  ( výška 1. splátky  5 000 000.-Sk)
2.	Dunajservis Slovensko , s.r.o., Bratislava  návrhom kúpnej ceny 311  000 000.-Sk do 30 dní od uzavretia zmluvy
3.	Charles Capital , a.s., Praha s návrhom kúpnej ceny 385 000 000.-Sk v dvoch splátkach, (výška prvej splátky 1 000 000.-Sk) pričom uzavretie zmluvy o odplatnom prevode akcií „ podmieňuje vykonaním due diligence spoločnosti Slovenská plavba a prístavy a.s., výsledky ktorej budú uspokojivé pre účastníka“. 

Komisia doporučila vyhlasovateľovi:

Alt.1) vybrať víťaza podľa poradia najvyššej hodnoty dosiahnutých kritériií :     

         1.    Dunajservis Slovensko, s.r.o., Bratislava
   2.    EMTECO, s.r.o., Bratislava
   3.    Charles Capital, a.s., Praha

Kritériami pre výber najvhodnejšieho návrhu boli:
1.Výška kúpnej ceny – 50%
2.Promptnosť platby kúpnej ceny, záväznosť 
   a dôveryhodnosť dokladu preukazujúceho 
   finančné krytie kúpnej ceny, 
   resp. prvej splátky kúpnej ceny      - 40%
3. Kvalita a reálnosť podnikateľského zámeru- 10%

Alt. 2) odmietnuť všetky návrhy a súťaž zrušiť

	Výkonný výbor fondu na svojom zasadaní 15.5.2001 schválil v tajnom hlasovaní alternatívny návrh č.1 (7 hlasov za, jeden sa zdržal hlasovania, 3 hlasy proti), čím schválil víťaza obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., ktorým sa stala podľa odporučenia komisie na základe poradia najvhodnejších návrhov spoločnosť Dunajservis Slovensko s.r.o., Bratislava.

Definitívne rozhodnutie vyhlasovateľa a schválenie víťaza je predmetom rokovania Prezídia Fondu národného majetku  SR .

 	Z uvedeného vyplýva, že Fond národného majetku SR ako vyhlasovateľ dodržal všetky zásady a podmienky výberového konania. Otázka  výšky kúpnej ceny   závisí   od posúdenia hodnoty spoločnosti  záujemcami, ktorí mali podľa nášho názoru dostatok podkladov na predloženie reálnej ponuky.  Fond národného majetku Slovenskej republiky ako vyhlasovateľ  môže už len zvážiť či ponúknutá kúpna cena zodpovedá  predstave o príleve finančných zdrojov fondu z tejto transakcie, alebo odmietne všetky návrhy a ukončí súťaž ako neúspešnú, s tým že následne vyhlási novú obchodnú verejnú súťaž.

      Prílohy:

1.	Rozhodnutie Prezídia Fondu národného majetku č. 941/2001
2.	Výpis z uznesenia Prezídia Fondu národného majetku zo dňa 12.2.2001
3.	Harmonogram postupu prác a prípravy obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., so sídlom Bratislava 
4.	Výpis z uznesenia Výkonného výboru FNM SR 13.3.2001
5.	Obsah oznamu o vyhlásení obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., so sídlom Bratislava
6.	Oznamy o vyhlásení obchodnej verejnej súťaže na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., so sídlom Bratislava
7.	Návrh komisie pre vyhodnotenie a odporučenie najvhodnejšieho návrhu v obchodnej verejnej súťaži na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., so sídlom v Bratislave
8.	Notárska zápisnica o konaní prvého zasadnutia komisie pre  odporúčanie najvhodnejšieho návrhu v obchodnej verejnej súťaži na predaj majetkovej účasti Fondu národného majetku Slovenskej republiky na podnikaní spoločnosti Slovenská plavba a prístavy a.s., so sídlom Bratislava
9.	Návrhy, ktoré nesplnili podmienky pre zaradenia do obchodnej verejnej súťaže
10.	Výpis z uznesenia Výkonného výboru FNM SR 15.5.2001
11.	Výpis z uznesenia prezídia FNM SR zo dňa 28.5.2001.
12.	Informácie k návrhu na vyhlásenie konkurzu na majetok spoločnosti Slovenská plavba a prístavy a.s. – list zo dňa 29.5.2001.